Ebbe Kalnæs (CD), 2000-02-11:
Da vi sidst havde en debat om de samme emner, den 20. april 1999, sagde CD's arbejdsmarkedspolitiske ordfører ved den lejlighed, at vi i lighed med arbejdsministeren mente, at der var mange gode initiativer på området.
Men vi må også erkende, at i den mellemliggende tid har der ikke vist sig mindre behov for at tage initiativer.
Med hensyn til beslutningsforslag nr. B 74, som vi i dag behandler, og som er fremsat af SF, kan vi sige, at angående det første punkt har vi i Danmark dels loven om ligebehandling af mænd og kvinder med hensyn til beskæftigelse og barselorlov m.v., dels loven om forbud mod forskelsbehandling på arbejdsmarkedet m.v. Direkte og indirekte forskelsbehandling på grund af køn, race, hudfarve, religion, politisk anskuelse, seksuel orientering, social status eller etnisk oprindelse er faktisk allerede udtrykkeligt forbudt på nuværende tidspunkt. Loven om forbud mod forskelsbehandling på arbejdsmarkedet blev vedtaget i 1996, netop for at gennemføre FN's racediskriminationskonvention, og der henvises til den i bemærkningerne til forslaget.
Derfor kan vi selvfølgelig ikke rigtig se, hvad SF vil have regeringen yderligere skal gøre på dette område.
Når det gælder bevisbyrden på området, er bevisbyrden jo placeret hos arbejdstageren, men om ca. 1 år og 9 måneder skal der faktisk gennemføre et direktiv, så der bliver dobbelt bevisførelse. Så om ganske kort tid er vi faktisk på vej ind i den situation, og derfor mener vi, at det nok også vil være logisk med en delt bevisbyrde på dette område.
Det kan vi i hvert fald drøfte i udvalget, når vi skal kigge nærmere på forslaget.
Jeg vil gerne understrege, at vi ligesom andre helt sympatiserer med det formål, SF har med forslaget.
Vi mener faktisk også, at der er behov for meget stor opmærksomhed på området.
Jeg vil dog nok sige, at når det gælder om at stille krav til virksomheder med hensyn til, at de skal udarbejde regler om etnisk ligestilling, kan det godt blive lidt detaljeret.
Vi kunne godt med det oplæg, der ligger i forslaget,
Generelt må vi nok sige, at de initiativer, der nu er taget fra regeringens side, er gode, og jeg kan meget tilslutte mig arbejdsministerens redegørelse her i dag.
Der er ikke nogen områder, hvor jeg umiddelbart kan se at vi i CD er uenige med arbejdsministeren, og som sagt har vi også en meget positiv holdning til det formål, SF ligesom forfølger i denne situation.
Det er vel heller ikke nødvendigt med en forskelsbehandling
I virkeligheden er det, vi taler om her i dag,
bare et spørgsmål om, at hvis de mennesker, vi ønsker at hjælpe ind på arbejdsmarkedet og få integreret, reelt får de samme vilkår, som alle vi andre har, er de faktisk nået rigtig langt.
Derfor støtter vi alle de bestræbelser, der bliver gjort, og vi er glade for regeringens initiativer på arbejdsmarkedet og den målsætning, der er opstillet.
Jeg vil også gerne understrege her til sidst, at det er jo ikke sådan, at vi bare laver foranstaltninger for nogle, der har vanskeligt ved at komme ind på arbejdsmarkedet, når det gælder etnisk ligestilling.
Der er netop - som andre ordførere også har nævnt - på en række andre områder her i samfundet både foranstaltninger og tilskudsordninger, som vi i øvrigt også meget gerne bidrager til.
Vi mener rent faktisk, at det er klogt, hvis man vil have et homogent og et velfungerende samfund.